དགེ་སློབ་བར་གྱི་འབྲེལ་བ་ཇི་ལྟར་བྱེད་པ་ནི་སློབ་གསོ་བཟང་བོ་ཞིག་ཡོང་མི་ཡོང་གི་གནད་འགག་ཅིག་ཡིན།ད་ལྟ་སློབ་གྲྭ་མང་བོ་ཞིག་གི་རྩིག་ངོས་ལ།ལོ་བརྒྱ་ཡི་ཇུས་ཆེན།།སློབ་གསོ་ནི་རྩ་བ།།ཞེས་བྲིས་ཡོད་པ་མང་དུ་མཐོང་མོད།འོན་ཀྱང་།སློབ་གསོ་ཡི་ཇུས་ཆེན།།དགེ་རྒན་ནི་རྩ་བ།།ཞེས་བྲིས་པ་གཏན་ནས་མཐོང་མ་མྱོང་།ང་ཚོས་ཞིབ་ཏུ་བསམ་བློ་བཏང་ན།མིའི་རིགས་ཀྱི་ཤེས་རིག་རིན་པོ་ཆེ་འདི་ཉིད་འདི་ལྟར་ལོ་ངོ་ཁྲི་སྟོང་གི་ཡུན་ལ་མ་ཉམས་པར་བརྒྱུད་དེ་འོངས་ཐུབ་པ་ལ།སྤྱིར་རྒྱུ་རྐྱེན་མང་བོ་ཞིག་འཛོམས་དགོས་པ་ནི་སྨོས་མ་དགོས་མོད།འོན་ཀྱང་དགེ་རྒན་གྱི་བྱས་རྗེས་ནི་སུས་ཀྱང་བསུབ་མི་བཏུབ་པ་ཞིག་གོ།ང་ཚོས་དུས་རྒྱུན་དུ་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པའི་རྗེས་ནས་བཟུང་།རང་རྒྱལ་གྱི་སློབ་གསོའི་བྱ་གཞག་ལ་གྲུབ་འབྲས་ཆེན་པོ་ཐོབ་ཅིང་།དེ་ལྟར་སློབ་གསོ་འཕེལ་རྒྱས་བྱུང་བ་ལ་བརྟེན་ནས།ཀྲུང་གོའི་རྒྱལ་ཁབ་འདི་མི་ཤུགས་ཐོན་ཁུངས་ཅན་གྱི་རྒྱལ་ཁབ་ཆེན་པོ་ཞིག་ནས་མི་ཤུགས་ཐོན་ཁུངས་ཅན་གྱི་རྒྱལ་ཁབ་སྟོབས་ལྡན་ཞིག་ཏུ་གོམ་པ་སྤོས་པར་བཤད་ཀྱིན་ཡོད།དེས་ན་ད་ལྟའི་དུས་འདི་ཀྲུང་གོའི་སློབ་གསོའི་འཕེལ་རིམ་ལ་མཚོན་ན་དཀྱོགས་མཚམས་གལ་ཆེན་ཞིག་ལ་གནས་ཡོད།འདི་ནི་གྲངས་འབོར་གྱི་འཕེལ་རྒྱས་ནས་སྤུས་ཚད་མཐོར་འདེགས་ཀྱི་འཕེལ་རྒྱས་སུ་འགྱུར་བའི་དཀྱོགས་མཚམས་ཤིག་རེད་ཅེས་བཤད་ཀྱིན་ཡོད།འདི་ལྟ་བུའི་སློབ་གསོའི་འཕེལ་འགྱུར་འདིས།རང་ཤུགས་ཀྱིས་དགེ་རྒན་རྣམས་ཀྱི་སྤུས་ཚད་ཀྱང་མི་བཤད་ཀ་མེད་དུ་གྱུར་ཡོད་དོ།།བར་འདི་ནས་ངས་བོད་རང་གི་སྲོལ་རྒྱུན་རིག་གནས་དང་བསྟུན་ནས་དགེ་རྒན་ཞེས་པ་དེ་ཇི་འདྲ་ཞིག་ཡིན་དགོས་ཚུལ་མདོར་བསྡུས་ཤིག་བཤད་རྒྱུ་ཡིན།འོ་ན་བོད་རང་གི་སྲོལ་རྒྱུན་རིག་གནས་དང་བསྟུན་ན་དགེ་རྒན་ལ་མཚན་ཉིད་ཇི་འདྲ་ཞིག་ཚང་དགོས་ཞེ་ན།མདོ་སྡེ་རྒྱན་ལས།བཤེས་གཉེན་དུལ་བ་ཞི་བ་ཉེར་ཞི་བ།།ཡོན་ཏན་ལྷག་པ་བརྩོན་བཅས་ལུང་གིས་ཕྱུག།དེ་ཉིད་རབ་ཏུ་རྟོགས་པ་སྨྲ་མཁས་ལྡན།།བརྩེ་བའི་བདག་ཉིད་སྐྱོ་བ་སྤངས་ལ་བསྟེན།།ཞེས་མཚན་ཉིད་བཅུ་ལྡན་གྱི་དགེ་རྒན་ནི་ཐེག་པ་ཆེན་པོའི་ལམ་ཡོངས་སུ་རྫོགས་པ་སྟོན་མཁན་གྱི་དགེ་རྒན་ཁོ་ན་ལ་ཡོད་པ་ཞིག་ཡིན་པས།ད་ལྟ་སྙིགས་མ་ལྔ་བདོའི་དུས་འདིར་ཤིན་ཏུ་རྙེད་དཀའ་མོད།འོན་ཀྱང་གཞན་འདུལ་བའི་དགེ་རྒན་ཞིག་གི་མཚན་བྱང་དེ་ཁུར་བ་ནས་བཟུང་།འདིར་བསྟན་པའི་མཚན་ཉིད་ལས་དུལ་བ་ཞེས་པ་དང་རྗེས་སུ་མཐུན་པའི་རང་སེམས་ལ་བདག་དམ་ཅུང་ཟད་རེ་བྱེད་ནུས་པ།སློབ་མ་ལས་ཡོན་ཏན་ལྷག་པ།སློབ་ཁྲིད་བྱེད་པ་ལ་སྤྲོ་བའི་བརྩོན་སེམས་ཡོད་པ།མ་མཐའ་ཡང་རང་གི་ཁྲིད་བྱའི་གཞུང་ཙམ་ལ་ངེས་ཆ་ཡོད་པ།བརྗོད་དོན་སློབ་མ་ལ་གོ་བརྡ་སྤྲོད་ནུས་པའི་སྨྲ་མཁས་པ།སློབ་མ་ལ་ཕན་ཐོགས་ན་སྙམ་པའི་བརྩེ་སེམས་ཡོད་པ།སློབ་མ་དབང་བོ་རྣོ་རྟུལ་སྣ་ཚོགས་པ་ཡོད་པས་ལན་རེ་གཉིས་རེ་བཤད་པས་མ་གོ་ན་སུན་སྣང་མེད་པར་ཡང་ཡང་འཆད་པས་མི་ངལ་བའམ་མི་སྐྱོ་བ་རྣམས་ནི་ངེས་པར་ཚང་དགོས་པ་ཞིག་ཡིན་ནོ།།